6.4.2022
MT
Il-Ġurnal Uffiċjali tal-Unjoni Ewropea
C 152/13
Opinjoni tal-Kumitat Ekonomiku u Soċjali Ewropew dwar “Ir-rwol tat-taxxi korporattivi fil-governanza korporattiva” (opinjoni fuq inizjattiva proprja) (2022/C 152/03)
Relatur: Krister ANDERSSON
Deċiżjoni tal-Assemblea Plenarja
25/03/2021
Bażi legali
Artikolu 32(2) tar-Regoli ta’ Proċedura Opinjoni fuq inizjattiva proprja Riżoluzzjoni
Sezzjoni kompetenti
Sezzjoni għall-Unjoni Ekonomika u Monetarja u l-Koeżjoni Ekonomika u Soċjali
Adottata fis-sezzjoni
23/11/2021
Adottata fil-plenarja
08/12/2021
Sessjoni plenarja Nru
565
Riżultat tal-votazzjoni (favur/kontra/astensjonijiet)
223/4/11
1.
Konklużjonijiet u rakkomandazzjonijiet 1.1.
Il-KESE jemmen li r-rispons fis-settur privat għall-Pjan ta’ Rkupru u għal NextGenerationEU ser ikun kruċjali biex titwettaq u tinkiseb b’mod effettiv ekonomija aktar ekoloġika u diġitalizzata.
Il-politiki pubbliċi jridu għalhekk jipprovdu l-inċentivi adegwati.
Il-politiki ekonomiċi, b’mod partikolari l-politiki tat-taxxa u l-politiki li għandhom impatt fuq il-governanza korporattiva, iridu jipprovdu proċess effiċjenti tat-teħid tad-deċiżjonijiet u allokazzjoni effiċjenti tar-riżorsi, filwaqt li jippromovu l-kisba tal-objettivi soċjali. 1.2.
Il-KESE jivvaluta li, biex tinkiseb ekonomija ekoloġika u diġitalizzata sostenibbli, jeħtieġ li tiġi indirizzata d-distorsjoni tal-finanzjament b’dejn-bil-bejgħ ta’ ishma fit-tassazzjoni. 1.3.
Il-KESE jħeġġeġ lill-Istati Membri jagħmlu s-sistemi tat-tassazzjoni tagħhom aktar newtrali fir-rigward tal-finanzjament b’dejn u bil-bejgħ ta’ ishma.
Dan għandu jinkoraġġixxi d-diversifikazzjoni tas-sorsi ta’ finanzjament u jagħmel l-ekonomija Ewropea aktar reżiljenti. 1.4.
Il-KESE jilqa’ l-inizjattivi tal-Kummissjoni tal-UE biex tippreżenta miżuri li jindirizzaw il-preġudizzju favur il-predispożizzjoni favur il-finanzjament b’dejn fis-sistemi tat-taxxa korporattiva sal-ewwel kwart tal-2022. 1.5.
Il-KESE jenfasizza li għal intrapriżi ġodda u għal investituri li jfittxu opportunitajiet ta’ investiment aktar ekoloġiċi u diġitalizzati, suq kapitali li jiffunzjona tajjeb huwa essenzjali.
Għalhekk, il-KESE jappella sabiex jittieħdu aktar passi għall-ikkompletar tal-Unjoni tas-Swieq Kapitali. 1.6.
L-investiment f’teknoloġija ekoloġika ġdida huwa meqjus bħala riskjuż ħafna u għalhekk ta’ spiss jintuża l-finanzjament mill-bejgħ ta’ ishma.
Id-dividendi jgħinu biex tiżdied il-likwidità fis-suq, anke meta jista’ jagħti l-każ li jitqiesu li huma wisq fuq terminu qasir, u huma sors importanti ta’ finanzjament. 1.7.
Il-KESE jemmen li s-swieq kapitali u l-fondi privati jista’ jkollhom rwol kruċjali biex jinkoraġġixxu l-perkors tal-kumpaniji lejn ekonomija sostenibbli aktar ekoloġika u diġitalizzata.
Kwalunkwe azzjoni ta’ politika mil-leġiżlatur Ewropew dwar it-tassazzjoni, id-dritt tal-kumpaniji u l-governanza korporattiva għandha ssaħħaħ dan ir-rwol. 1.8.
Il-KESE jinnota li, taħt l-influwenza tad-direttivi u r-regolamenti Ewropej, id-dritt nazzjonali tal-kumpaniji huwa parti integrali tas-sistema ġudizzjarja f’kull Stat Membru, fejn id-drittijiet u r-responsabbiltà huma attribwiti għal livelli adatti fi ħdan l-istruttura legali.
Ir-regoli jeħtieġ li jkunu speċifiċi għall-pajjiż anke fir-rigward tal-kompożizzjoni tal-bordijiet tad-diretturi, sabiex is-sidien ikunu jistgħu jieħdu d-deċiżjonijiet.